
A Miskolci Patyolat Szolgáltató Zrt. fuvarszervező rendszerének racionalizálása

Kulcsszavak: Fuvarszervezés; optimalizálás; rendszerfejlesztés
A Miskolci Patyolat Szolgáltató Zrt. immár két évtizede foglalkozik a lakosság tisztítási igényeinek kielégítésével. Az ezredforduló után jelentős mértékben kibővült a vevőkör, így napjainkban már a miskolci két telephely mellett Debrecenben és Szegeden is üzemeltetnek egy-egy mosóüzemet. Műszakonként mintegy 16 tonna textíliát tisztítanak, szárítanak és vasalnak ki. A vállalat üzemeiben 2014-ben már több mint 250 alkalmazott dolgozik több műszakban. Legfőbb vevőik közé az egészségügyi intézmények, közintézmények és szállodák tartoznak. Fő tevékenységeik között újításként megjelent a bértextília szolgáltatás. A vállalkozás árbevétele évről évre nő, tavaly már meghaladta az 1,6 milliárdos összeget is.
A cég számos partnerrel áll kapcsolatban elsősorban Magyarország keleti felén. A textíliák szállítását korszerű, GPS-el felszerelt kamionok végzik. Természetesen az egyes ügyfelektől átvett áruk mennyisége, és az azokon elvégezendő szolgáltatások fajtája nagymértékben eltérő. A Miskolci Patyolat Szolgáltató Zrt. különböző fuvarkörökön megy végig, ezeken az útvonalakon gyűjtik be a tisztítandó anyagokat. A jelen pillanatban alkalmazott fuvartervező szisztéma nem túl hatékony, illetve annak használata rendkívül időigényes. Kutatómunkám során arra törekszem, hogy ezeket a fuvarköröket optimalizáljam, vagyis az egész fuvartervező rendszert racionalizáljam. A dolgozatban összehasonlítom a főbb szállítási elméleteket a cég által használt programmal, valamint megvizsgálom, hogy mivel lehetne hatékonyabbá tenni a folyamatokat.



